Transit

Da Gisula Tscherner 

Transa è ina gronda stizun a Turitg, nua ch’ins sa cumprar accessoris per viadis spezials, dad «aventura» (uschè schessan blers). Quai vul dir per viadis a pe, a velo, a ski, a bartga, a parasol, e tge sai jau tut. Cur ch’jau visit questa stizun giu la Bassa, lura sun jau, avrind l’isch ed entrond, svelt en atmosfera da deserts, culms auts e da terras estras. Gea, i savura schizunt da vent, chalur e da durmir ordadora. I savura da transit. Da transire. Quest pled latin è cumponì dal verb «ire» (rum. ir, sa muventar dad in lieu a l’auter) e dal pled fascinond «trans»: Insanua tras, atras ina chaussa, surpassar in cunfin, penetrar atras ina membrana, metter rauba u mamezza fitg lunsch davent, per exempel sur la mar. 

Transfer da gens u sin l’eroport, transacziuns tschufs da daners, transports cun camiuns atras la barricada alpina amez l’Europa, transit sco avis spendrond sin il mussavia en la citad estra, la quala jau hai da traversar cun auto. Trans è top actual, en quests dis, adina. Betg mo il num d’ina bella vischnanca dal Grischun. 

Il pled parzial «tres» en bleras noziuns dad ozendi porta propi en tut las muntadas la medema savur sco mia stizun da vacanzas a Turitg, numnada-main: La savur da grondas distanzas, dad ina tscherta grondezza ed avertadad. Là inclus è –  clar – er la privlusadad, il privel che fascinescha sco era quel (u èsi il medem?) che stat a la guetta cun fieu, catastrofa, mort. «Nus essan tuts tras cun la gnerva», ha ditg tschel di il manischunz da camiun a la televisiun. Mes giavisch per la prevegliadetgna: In viadi cun la Transibirica legendara… ma quai che fa bler pli basegn, nair basegn, è l’avertura da la viafier Transalpina tar nus. 

Trans è er stà il tema dals Dis da Litteratura da quest onn. Entaifer la lavur litterara na datti nagut tant privlus ed aventurus sco ina translaziun dad ina lingua a l’autra – transfer, transport, transit. 

Transit è il tema da questa stagiun: Svanir, midar da quest mund ad in auter mund, prender cumià da la part fritgaivla da l’onn. Ma regurdond da las sontgas e da las mortas, ma met jau mezza sin via, jau exercitesch da dir adieu, da ma transfurmar, da viagiar en l’intern. Sco la vegetaziun era. Transcendenza. Transit. Transa.